 NA CHARLES WASONGA NDOTO ya zaidi ya wanafunzi 42,000 waliotarajiwa kujiunga na mabewa 42 ya Chuo Cha Mafunzo ya Matibabu Nchini (KMTC) kuanzia Septemba 2023 sasa huenda zimekatizwa. Hii ni baada ya Kamati ya Bunge kuhusu Afya kubatilisha uteuzi wa wanafunzi hao uliooendesha na Taasisi ya Kuteua Wanafunzi wa Kujiunga na Vyuo Vikuu na Vyuo vya Kadri (KUCCPS). Wanachama wa Kamati hiyo inayoongozwa na Mbunge wa Endebess Robert Pukose mnamo Alhamisi walisema kuwa KUCCPS iliendesha uteuzi huo kinyume cha agizo la mahakama kwamba KUCCPS haifai kuendesha uteuzi huo. Wabunge hao waliamuru kwamba shughuli ya uteuzi wa wanafunzi ifanywe upya na bodi ya KMTC, kwani mahakama ilizuia taasisi hiyo kuendesha uteuzi huo. “Mahakama ilitoa uamuzi kuhusu suala hilo na hakuna rufaa iliyowasilishwa kupinga uamuzi huo au sheria kufanyiwa marekebisho, bado kile mlichofanya ni haramu,” Bw Pukose akasema Alhamisi katika majengo ya bunge kamati yake ilipofanya kikao na Waziri wa Afya Susan Nakhumicha na wanachama wa Bodi ya KMTC. “Hii shughuli ya uteuzi wa wanafunzi wa kujiunga na vyuo vya mafunzo ya matibabu ni haramu. Kamati hii inaamuru KMTC kutwaa shughuli hiyo kutoka kwa KUCCPS na kurudia uteuzi huo,” akaongeza Mbunge huyo wa Endebess. Aidha, Kamati hiyo iliamuru KUCCPS kuhakikisha Sh8.4 milioni zilizokusanywa na KUCCPS kutoka kwa wanafunzi kama ada ya kutuma maombi zihamishwe hadi katika akaunti ya KMTC. Waliotuma maombi ya kutaka wasajiliwe kusomea kozi mbalimbali za utabibu katika mabewa 42 ya KMTC nchini walilipa Sh2,000 kila mmoja kama ada ya kutuma maombi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  